Patriarhul Daniel va primi, potrivit proiectului Legii salarizării în sistemul bugetar, obținut de Profit.ro, un salariu dublu față de cel actual și mai mare decât al celorlalți șefi de culte din România. De la bugetul de stat vor fi plătiți, în total, peste 16.000 de clerici din cadrul cultelor recunoscute.

Cât va câștiga Patriarhul Daniel, ierarhii bisericilor și alți șefii de culte

Potrivit datelor furnizate chiar de Biserica Ortodoxă Română, Patriarhul Daniel primește în prezent de la buget un salariu lunar net de aproximativ 7.731 lei, pe lângă 6.169 lei din fondurile proprii ale Arhiepiscopiei Bucureștilor.

Conform noii legi a salarizării, câștigul de la stat al Patriarhului Daniel se va dubla, acesta urmând să primească lunar de la buget un salariu brut de bază de 20.000 lei, ceea ce reprezintă un salariu net de bază de 14.727 lei.

Imediat după patriarh cele mai mari indemnizații lunare le vor avea arhiepiscopii majori sau mitropoliții Bisericii Ortodoxe Române și Bisericii Romano-Catolice. În total, 11 astfel de conducători de culte vor primi lunar de la buget un salariu brut de bază de 19.055 lei (13.981 lei net).

Un arhiepiscop, mitropolit sau episcop, dar și un șef de cult, precum rabinul-șef sau muftiul, vor primi lunar de la buget un salariu de bază brut de 18.055 lei. Aceste indemnizații se vor acorda pentru 16 persoane, iar rabinul-șef și muftiul vor încasa, astfel, un salariu de bază net de 13.191 lei.

Totodată, 39 de episcopi sau episcopi-vicari patriarhali vor avea un salariu brut de încadrare de 17.800 lei (12.990 lei net), iar alți 26 de episcop-vicari, episcopi coajutor, episcopi auxiliari și arhierei-vicari vor avea salariul brut de bază de 14.680 lei (10.527 lei net).

Peste 16.600 de clerici vor primi salarii de la buget

Autoritățile au estimat că de la bugetul de stat vor primi sprijin lunar de salarizare 16.625 de clerici, inclusiv cei 93 de capi religioși enumerați.

Toți ceilalți clerici vor fi plătiți la nivelul funcțiilor din învățământ.

CITEȘTE AICI CE SALARII VOR FI ÎN ÎNVĂȚĂMÂNT

Astfel, un vicar patriarhal sau un consilier patriarhal vor primi un salariu brut de bază de 4.563 lei (3.200 lei net), iar un stareț sau un egumen va primi un salariu brut de bază de 2.485 lei (1.754 lei net).

Preoți, diaconi, pastori, vestitori, imami, rabini sau cantorii din cultul mosaic, cu studii superioare, vor avea, totodată, salarii de încadrare care vor ajunge până la 4.245 lei (2.978 lei net), iar cei cu studii medii vor fi plătiți la nivelul unui învățător și vor fi încadrați cu un salariu de bază de maximum 2.995 lei (2.102 lei net).